ህወሓት በሀገሪቱ ሁለንተናዊ የዕድገት ጉዞ ላይ ያለውን አስተዋጽኦ አጠናክሮ እንደሚቀጥል አስታወቀ
የህወሓት ማዕከላዊ ኮሚቴ 41ኛውን የህወሓት የምሥረታ በዓል ምክንያት በማድረግ ባወጣው መግለጫ እንዳመለከተው የትግራይ ሕዝብ ከታገለላቸው ዓላማዎች አንዱ የፍትህና የመልካም አስተዳደር እጦት እንደነበር በማስታወስ ሕወሓት በመልካም አስተዳደር ዙርያ የህዝብን እርካታ ለማምጣት የጀመረው ትግል አጠናክሮ እንደሚቀጥል አመልክቷል፡፡መልካም አስተዳደር ለማስፈን የሚደረገው ጥረት ድርጅትና መንግስት በሚያደርጉት ትግል ብቻ ሊሳካ ስለማይችል መላው ሕዝብ ከድርጅቱ ጎን ተሰልፎ ትግሉን እንዲያቀጣጥል ጥሪውን አቅርቧል፡፡የትግራይ ህዝብ መሪ ድርጅቱንና ልማታዊና ዴሞክራሲያዊ መንግስትን ለማጠናከር በከፍተኛ የኃላፊነት መንፈስ እያደረገው ባለው የነቃ ተሳትፎ ህወሓት ኩራት እንደሚሰማውና ይህን ተግባርም በተጠናከረ ሁኔታ እንደሚቀጥልበት ገልጿል፡፡ህወሓት ያነገበውን ሕዝባዊ ዓላማ ከዳር ለማድረስ በትግሉ ሂደት የሚያጋጥሙ ፈተናዎች በብስለትና በብቃት እየፈታ መምጣቱን ያመለከተው መግለጫው ትክክለኛው አብዮታዊ ዴሞክራሲያዊ መስመር እንዲጠናከር ወደር የሌለው የመርህ ትግል እያደረገና እየታደሰ የመጣ ድርጅት መሆኑንም አመልክቷል መግለጫው፡፡ህወሓት 41ኛውን የምስረታ በዓሉን ሲያከብር ልማታዊና ዴሞክራሲያዊ መሥመሩ የሚልዮኖች ሆኖ ለተከታታይ 12 ዓመታት ባለ ሁለት አሃዝ ፈጣን ኢኮኖሚያዊ ዕድገት በማስመዝገብ የመሥመሩን ታሪክ ሰሪነት በተግባር እያሳየ ነው ሲል የማዕከላዊ ኮሚቴው መግለጫ ጠቁሟል፡፡ኤልኒኖ ያስከተለውን ድርቅ ለመከላከል ድርጅትና መንግስት አስቀድመው ችግሩን ለማስወገድ ባደረጉት ርብርብ ህዝቡ ለረሃብና ለተላላፊ በሽታዎች እንዳይጋለጥ መቻሉን በአንድ በኩል ድርቅን የሚቋቋም ኢኮኖሚ መገንባቱ በሌላ በኩል ደግሞ የድርጅቱ ሕዝባዊነት ጥልቅ እንደሆነ ያረጋገጠ እንደሆነ አመልክቷል፡፡ድህነትና ኃላቀርነት ለማስወገድ እንዲሁም የኢትዮጵያ ህዳሴ እውን ለማድረግ ህወሓትና የትግራይ ህዝብ ከእህት ድርጅቶችና ከመላው ህዝብ ጋር እጅ ለእጅ ተያይዘው ለመረባረብ በየካቲት 11 ዕለት  ዳግም ቃላቸው የሚያድሱበት መሆኑን መግለጫው ጠቅሷል፡፡